Diari Oficial de la Generalitat Valenciana


Sumari del DOGV 2216, del 28-02-1994 (1994/830669)

ORDRE de 27 de gener de 1994, de la Conselleria d'Economia i Hisenda, sobre obra benèfico-social de les Caixes d'Estalvis.
--------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/01/27/(7)/dof/vci/html**

### Dades del document

Número de DOGV
:   2216

Data del DOGV
:   28-02-1994

Secció del DOGV
:   DISPOSICIONS GENERALS

Número del document
:   1994/830669


Data del document
:   27-01-1994

Organisme emissor
:   Conselleria d'Economia i Hisenda

Tipus de document
:   Ordre

Correcció d'errades

Anàlisi jurídica

ORDRE de 27 de gener de 1994, de la Conselleria d'Economia i Hisenda, sobre obra benèfico-social de les Caixes d'Estalvis. [94/0953]  
La Llei de la Generalitat 1/1990, de 22 de febrer, sobre Caixes d'Estalvis, preveu en l'article 51.2 que les matèries relatives a l'obra benèfico-social seran regulades reglamentàriament. Aquest mandat legal s'ha acomplert mitjançant el Decret 215/1993, de 23 de novembre, del Govern Valencià, que en la disposició final primera faculta la Conselleria d'Economia i Hisenda per a dictar les normes complementàries per a l'aplicació. Acollint-se a l'habilitació esmentada, aquesta ordre completa el desplegament reglamentari d'aquesta matèria en aspectes de procediment.  
Quant al contingut concret de l'ordre, cal destacar que s'hi determina la documentació que s'ha de trametre, els models d'informació que han d'emplenar les caixes i els terminis de tramesa, tot això a efectes de la tramitació de la sol·licitud d'autorització administrativa de la distribució d'excedents de l'exercici i del pressupost anual per a l'obra benèfico-social i la liquidació del pressupost de l'exercici anterior.  
Per això, i basant-me en la facultat conferida en la disposició final primera del Decret 215/1993, de 23 de novembre, ordene les normes següents:  
Primera  
Aquesta ordre s'aplicarà a les caixes d'estalvis amb domicili social a la Comunitat Valenciana, sense perjudici del que disposa la disposició addicional.  
Segona  
1. Les propostes de distribució d'excedents de cada exercici, el pressupost anual per a l'obra benèfico-social i la liquidació del pressupost corresponent a l'exercici anterior, aprovats pel consell d'administració, s'hauran de trametre a l'Institut Valencià de Finances, en el termini de 15 dies des de l'adopció de l'acord i, en tot cas, abans que acabe el mes de març de cada any.  
2. La liquidació de l'exercici anterior contindrà el detall individualitzat de les actuacions realitzades en el marc de les obres socials establertes, pròpies o en col·laboració, atenent la destinació final dels fons emprats.  
3. La documentació requerida en els apartats anteriors s'emplenarà segons els models que s'adjunten com annex a aquesta ordre.  
Tercera  
1. En el cas que es projecte la realització d'alguna obra nova, s'adjuntarà a la proposta de pressupost anual per a l'obra benèfico-social, a què fa referència la norma segona d'aquesta ordre, una memòria que especifique, almenys, els aspectes següents:  
a) La finalitat de l'obra i les circumstàncies que n'aconsellen la realització.  
b) L'import de la inversió necessària per a la completa realització i instal·lació.  
c) La despesa anual de manteniment.  
d) L'existència de fons suficients per a atendre la creació i el sosteniment de l'obra nova, una vegada fetes les previsions necessàries per al sosteniment de les ja existents.  
2. Quan es tracte d'una obra nova en col·laboració, s'aportarà a més el projecte de conveni entre les parts, que contindrà, almenys, el següent:  
a) Compromisos econòmics que assumeix la caixa d'estalvis.  
b) Representació de la caixa en els òrgans de govern de l'obra en col·laboració, que haurà de ser, com a mínim, proporcional a la seua participació econòmica. Quan per la naturalesa de l'obra no siga factible aquesta representació haurà de preveure's la constitució d'una comissió mixta de seguiment amb funcions informatives i de control de la correcta aplicació de l'aportació efectuada a la finalitat prevista.  
c) Clàusula de reversió a l'obra benèfico-social de la caixa de l'immobilitzat aportat per aquesta, en el cas que per qualsevol motiu es dissolgués l'obra; en aquesta circumstància, tant l'immobilitzat com el producte íntegre de la seua alienació, si s'escau, es destinaran al finançament d'altres obres.  
d) En el cas de l'assumpció per l'entitat de compromisos plurianuals, es condicionarà el compliment a l'obtenció d'excedents suficients.  
3. Les inversions en immobilitzat per a una obra ja establerta, que excedesquen del 10 per cent de l'import aprovat inicialment per l'Assemblea General, se sotmetran als mateixos requisits d'informació i autorització previstos en els apartats anteriors d'aquesta norma.  
Quarta  
En el termini màxim d'un mes des de la data de realització de l'assemblea general que aprove la distribució d'excedents, el pressupost per a l'obra benèfico-social i la liquidació del pressupost de l'exercici anterior, se sol·licitarà a l'Institut Valencià de Finances la preceptiva autorització administrativa, adjuntant les corresponents certificacions dels acords adoptats. No serà necessària una nova tramesa de la informació aportada, en virtut del que disposen les normes 2 i 3 d'aquesta ordre, sempre que el seu contingut s'ajuste exactament a allò aprovat per l'assemblea general.  
Cinquena  
A l'efecte del que disposa l'article 38.4 del Decret 81/1990, de 28 de maig, del Consell de la Generalitat Valenciana, de desplegament de la Llei de la Generalitat Valenciana 1/1990, de 22 de febrer, sobre Caixes d'Estalvis, en matèria d'òrgans de govern, la documentació relativa a l'aprovació per l'assemblea de la distribució d'excedents, el pressupost per a l'obra benèfico-social i la liquidació del pressupost de l'exercici anterior contindrà com a mínim la informació recollida en els models OS.1, OS.2 i OS.3 que s'inclouen en l'annex d'aquesta ordre, i també la requerida en la norma tercera, si s'escau.  
Disposició addicional  
En virtut del que disposa la disposició addicional del Decret 215/1993, de 23 de novembre, del Govern Valencià, les caixes d'estalvis amb domicili social fora de l'àmbit territorial de la Comunitat Valenciana, hauran de trametre a l'Institut Valencià de Finances la informació que en aquesta norma s'indica en els models OS.2 que s'inclouen en l'annex d'aquesta ordre.  
Disposició final primera  
Es faculta l'Institut València de Finances per a adoptar les mesures necessàries per a l'aplicació i l'execució d'aquesta ordre i per a sol·licitar la informació que considere pertinent per a assegurar el compliment del que aquesta disposa.  
Disposició final segona  
Aquesta ordre entrarà en vigor el mateix de la publicació en el Diari Oficial de la Generalitat Valenciana.  
València, 27 de gener de 1994  
El Conseller d'Economia i Hisenda  
AURELIO MARTíNEZ ESTÉVEZ


Còpia Permalink ELI